Lørdag blev der på Hasseris Gymnasiums basketballbaner slået et slag for street-basket-sporten i Danmark. Der var nemlig i løbet af dagen mødt omkring 100 personer op for at dyrke street-basket. Denne udgave af basketball hedder 3x3, hvor to hold med tre mand på hvert hold spiller mod hinanden med kun en kurv. - Jeg elsker at spille basket, så jeg får det jo fantastisk, når jeg spiller, siger Jacob Grevlund, der er ungdomslandsholdspiller i basketball. For folk med hang til gadeidræt Streetball Aalborg er et nystartet fællesskab med fokus på en udgave af basketball, hvor der er fuld fart på spillet hele tiden. Færre stop i spillet og ikke nogen løb fra banehalvdel til banehalvdel, da begge hold skal score point i samme kurv. - Det er egentlig mig, der har taget initiativet til at starte projektet op inspireret af Streetball København. Og så har jeg brugt mit netværk til at samle nogle ildsjæle. Nogle der brænder for basketball, nogle der brænder for at skabe bedre aktivitetsmuligheder for børn, unge og voksne, siger Magnus Kolind, formand for Streetball Aalborg. Lørdag var først turneringer for ungdomsholdene et tilløbsstykke med mange publikummer, og derefter var der turneringer for seniorerne. Store drømme Foruden det glade ansigt på basketbanerne i dag, havde formanden for Streetball Aalborg også taget de store og velmente forhåbninger med. - Vi sigter på, at kunne få DM i streetbasket til Aalborg. Altså 3X3 basket. Det er, hvor man spiller tre mod tre. Sportsgrenen er også lige kommet på det olympiske program, så vi håber, at kunne skabe en satellit for sporten i Aalborg blandt andet ved hjælp af det her arrangement, siger Magnus Kolind. Bag de glade ansigter, drillende tilråb i kampene og arrangørens stolte ansigt, var der også plads til store drømme hos spillerne. - Jeg ved, det bliver svært, men min drøm er at spille i NBA, siger ungdomslandsholdsspiller i basketball Jacob Grevlund. Jacob Grevlund spillede i dag for holdet med det kreative navn, "Spaghetti og Kødsovs", og de endte som en af dagens turneringsvindere.

Opsummering:
Streetball Aalborg er et nystartet fællesskab for folk med hang til basketball og gadeidræt.